**CENTRALNA BANKA**

**BOSNE I HERCEGOVINE**

Broj: UV-122-01-1-98/18 DS

Sarajevo, 29.11.2018. godine

Na osnovu člana 2. stav (3) tačka c), člana 7. stav (1) tačka b) i člana 70. Zakona o Centralnoj banci Bosne i Hercegovine („Službeni glasnik BiH“, 1/97, 29/02, 08/03, 13/03, 14/03, 9/05, 76/06 i 32/07), Upravno vijeće Centralne banke Bosne i Hercegovine na 14. sjednici održanoj 29.11.2018. godine donosi

**Odluku o izmjenama i dopunama**

**Odluke o Jedinstvenom registru računa poslovnih subjekata u Bosni i Hercegovini**

**Član 1.**

U Odluci o Jedinstvenom registru računa poslovnih subjekata u Bosni i Hercegovini („Službeni glasnik BiH“, br. 64/18) u članu 7. stavovi (3) i (4) mijenjaju se i glase:

„(3) U slučaju prestanka važenja dozvole za rad banke, banka je dužna poslati podatke iz člana 5. tačke 14. ove odluke za sve račune koje je dostavila u JRR kako bi konačan status svih računa te banke u JRR bio status U.

(4) Ukoliko banka ne postupi u skladu sa stavom (3) ovog člana, Centralna banka će u roku od 60 dana od datuma prijema akta nadležnog organa o prestanku rada banke ili od njega ovlaštenog lica u JRR izvršiti odgovarajuće promjene kako bi konačan status svih računa te banke u JRR bio status U.“

**Član 2.**

(1) U članu 8. u tački a) iza riječi „interneta“ stavlja se zarez i briše se slovo „i“, a u tački b) iza riječi „izvještaja“ briše se tačka i dodaje se slovo „i“.

(2) U članu 8. dodaje se nova tačka c) koja glasi:

„c) preuzimanjem baze podataka.“

**Član 3.**

Iza člana 12. dodaje se novi član 12a. koji glasi:

„Član 12a.

(Preuzimanje baze podataka)

„(1) Centralna banka i agencije za bankarstvo imaju pravo preuzimanja (downloada) baze podataka iz JRR bez naknade.

(2) Na osnovu podnesenog pisanog zahtjeva s obrazloženjem, Centralna banka će banci, kao rezervni način razmjene podataka, omogućiti preuzimanje (download) baze podataka iz JRR bez naknade.

(3) Na osnovu podnesenog pisanog zahtjeva s obrazloženjem, guverner Centralne banke može posebnim aktom institucijama, organima uprave i jedinicama lokalne samouprave odobriti preuzimanje (download) baze podataka bez naknade.

(4) Na osnovu podnesenog pisanog zahtjeva s obrazloženjem, guverner Centralne banke može posebnim aktom ostalim korisnicima podataka odobriti preuzimanje (download) baze podataka uz naknadu u iznosu utvrđenom propisom Centralne banke o utvrđivanju tarife naknada za usluge Centralne banke.“

**Član 4.**

U prilogu Odluke o Jedinstvenom registru računa poslovnih subjekata u Bosni i Hercegovini – „Zahtjev za izdavanje izvještaja iz Jedinstvenog registra računa poslovnih subjekata u Bosni i Hercegovini“ broj „703815“ zamijenjuje se brojem „703851“.

**Član 5.**

(1) Ova odluka stupa na snagu osmog dana od dana objavljivanja u “Službenom glasniku BiH”, a primjenjivaće se od 01.01.2019. godine.

(2) Ova odluka će se objaviti i u “Službenim novinama Federacije BiH”, “Službenom glasniku Republike Srpske” i “Službenom glasniku Brčko distrikta BiH”.

Predsjedavajući

Upravnog vijeća Centralne banke

Bosne i Hercegovine

GUVERNER

dr. Senad Softić